 काँकडभिट्टा गोल्डकप विजेतालाई ८ लाख
मेची नेत्रालय काँकडभिट्टा गोल्डकप फुटबल विजेताले ८ लाख रुपैयाँ नगद पुरस्कार पाउने भएको छ । गत वर्षको दोस्रो संस्करणमा ४ लाख विजेता पुरस्कार राखेको गोल्डकपले यो वर्ष पुरस्कार राशि दोब्बर बनाएको हो । 
काँकडभिट्टा — मेची नेत्रालय काँकडभिट्टा गोल्डकप फुटबल विजेताले ८ लाख रुपैयाँ नगद पुरस्कार पाउने भएको छ । गत वर्षको दोस्रो संस्करणमा ४ लाख विजेता पुरस्कार राखेको गोल्डकपले यो वर्ष पुरस्कार राशि दोब्बर बनाएको हो ।  यसअघि झापा गोल्डकपले विजेताका लागि नगद ७ लाख पुरस्कार प्रदान गरेको थियो । ‘हामीले घोषणा गरेको पुरस्कार राशी सम्भव मोफसलमा हुने गोल्डकपकै धेरै हो,’ आयोजक काँकडभिट्टा फुटबल ट्रेनिङ सेन्टरका अध्यक्ष मीन बस्नेतले भने, ‘बर्सेनि पुरस्कार राशि वृद्धि गर्दै लैजाने योजना छ ।’ उनका अनुसार उपविजेताको भागमा ४ लाख पर्नेछ । मंसिर ६ देखि १६ सम्म स्थानीय काँकडभिट्टा माविको मैदानमा हुने प्रतियोगितामा दुई विदेशसहित १० टोली सहभागी बन्ने निश्चित भएको शुक्रबार पत्रकार सम्मेलनमा जानकारी गराइयो । भारतका कोलकाता र सिलोङ आर्मीले पहिलोपल्ट काँकडभिट्टा गोल्डकपमा सहभागिता जनाउने छन् । त्यसबाहेक नेपालका तीन विभागीय टोली त्रिभुवन आर्मी, नेपाल पुलिस, एपीएफसहित मनाङ मस्र्याङदी, थ्री स्टार, झापा ११, जावलाखेल युथ जस्ता ए डिभिजनका चर्चित टोलीको सहभागिता रहने छ । आयोजकले प्रतियोगिता सम्पन्न गर्न करिब ६४ लाख रुपैयाँ आवश्यक पर्ने जनाएको छ । विजेताको नगद पुरस्कार मुख्य प्रायोजक मेची नेत्रालयले उपलब्ध गराउने जनाइएको छ ।